b'\n_START_ARTICLE_\nAlbert Szent-Gy\xc3\xb6rgyi\n_START_SECTION_\nBiografia\n_START_PARAGRAPH_\nVa n\xc3\xa9ixer el 16 de setembre de 1893 a la ciutat de Budapest, en aquells moments ciutat situada a l\'Imperi austrohongar\xc3\xa8s per\xc3\xb2 que avui dia \xc3\xa9s la capital d\'Hongria. Va iniciar els seus estudis de medicina a la Universitat de Budapest, avorrit d\'aquests inici\xc3\xa0 la seva recerca al laboratori qu\xc3\xadmic del seu oncle per\xc3\xb2 els hagu\xc3\xa9 d\'interrompre durant la Primera Guerra Mundial on serv\xc3\xad com a metge. Durant la Gran Guerra es dispar\xc3\xa0 un tret al peu per tal d\'abandonar el front, cosa que li permet\xc3\xa9 finalitzar els seus estudis l\'any 1917._NEWLINE_Despr\xc3\xa9s de fugir d\'Hongria l\'any 1947 s\'instal\xc2\xb7l\xc3\xa0 als Estats Units, d\'on fou nomenat ciutad\xc3\xa0 l\'any 1955. Va morir el 22 d\'octubre de 1986 a la ciutat de Woods Hole, situada a l\'estat nord-americ\xc3\xa0 de Massachusetts.\n_START_SECTION_\nRecerca cient\xc3\xadfica\n_START_PARAGRAPH_\nInici\xc3\xa0 la seva recerca a la ciutat de Pozsony, avui dia anomenada Bratislava. Quan la ciutat es va convertir en part de Txecoslov\xc3\xa0quia el gener de 1919, ell va abandonar la ciutat alhora que la major part de poblaci\xc3\xb3 d\'origen hongar\xc3\xa8s. _NEWLINE_Posteriorment desenvolup\xc3\xa0 la seva recerca a la Universitat de Groningen, centrant-se en la qu\xc3\xadmica de la respiraci\xc3\xb3 cel\xc2\xb7lular. Aquests treballs i gr\xc3\xa0cies a la Fundaci\xc3\xb3 Rockefeller li van permetre viatjar fins a la Universitat de Cambridge, on es va doctorar el 1927 gr\xc3\xa0cies a uns treballs que li van permetre a\xc3\xafllar l\'"\xc3\xa0cid hexur\xc3\xb2nic", avui dia denominat Vitamina C._NEWLINE_Posteriorment a la Universitat de Szeged va utilitzar "paprika" com a font de vitamina C (el L-enanti\xc3\xb2mer de l\'\xc3\xa0cid asc\xc3\xb2rbic) i es va adonar de la seva activitat anti-escorb\xc3\xbatica. L\'any 1937 fou guardonat amb el Premi Nobel de Medicina o Fisiologia per les seves investigacions en relaci\xc3\xb3 amb els processos de combusti\xc3\xb3 biol\xc3\xb2gica, en especial els referents a la vitamina C._NEWLINE_Durant la Segona Guerra Mundial va participar activament en la Resist\xc3\xa8ncia hongaresa. Encara que Hongria s\'ali\xc3\xa0 amb les pot\xc3\xa8ncies de l\'Eix, el primer ministre hongar\xc3\xa8s Mikl\xc3\xb3s K\xc3\xa1llay va enviar Szent-Gy\xc3\xb6rgyi a la ciutat d\'Istanbul l\'any 1944 per tal de negociar en secret amb els Aliats._NEWLINE_Adolf Hitler va dictar una autoritzaci\xc3\xb3 per a la detenci\xc3\xb3 de Szent-Gy\xc3\xb6rgyi, per\xc3\xb2 aquest s\'escap\xc3\xa0 de la Gestapo i va romandre amagat dos anys. Despr\xc3\xa9s de la guerra recuper\xc3\xa0 el seu cr\xc3\xa8dit i fins i tot s\'especul\xc3\xa0 amb la possibilitat que els sovi\xc3\xa8tics l\'anomenessin primer ministre, s\'afili\xc3\xa0 al Partit Comunista d\'Hongria i fou escollit membre del Parlament alhora que cre\xc3\xa0 el Laboratori de Bioqu\xc3\xadmica de la Universitat de Budapest i restabl\xc3\xad l\'Acad\xc3\xa8mia de Ci\xc3\xa8ncies d\'Hongria. Descontent amb el sistema comunista va emigrar als Estats Units l\'any 1947._NEWLINE_Durant la seva estada als Estats Units va crear el seu propi laboratori a Woods Hole, Massachusetts, i inici\xc3\xa0 la seva recerca al voltant del c\xc3\xa0ncer i desenvolupant teories sobre f\xc3\xadsica qu\xc3\xa0ntica a la bioqu\xc3\xadmica d\'aquesta malaltia. Durant la d\xc3\xa8cada del 1970 la seva recerca el va conduir a deduir que els radicals lliures esdevenien una causa potencial del c\xc3\xa0ncer.'